KOMMISSIONENS BESLUTNING af 6. marts 1995 om bemyndigelse til medlemsstaterne til at fastsætte undtagelser fra visse bestemmelser i Rådets direktiv 77/93/EØF for spisekartofler med oprindelse i Cuba (95/96/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i medlemsstaterne af skadegørere på planter eller planteprodukter og mod deres spredning inden for Fællesskabet (1), senest ændret ved akten vedrørende Østrigs, Finlands og Sveriges tiltrædelse, særlig artikel 14, stk. 1,

under henvisning til anmodning fra Tyskland og Nederlandene, og

ud fra følgende betragtninger:

I henhold til direktiv 77/93/EØF må andre kartoffelknolde end dem, der er officielt certificeret som læggekartofler i henhold til andre fællesskabsbestemmelser, og som har oprindelse i Cuba, i princippet ikke føres ind i Fællesskabet på grund af risikoen for indslæbning af eksotiske kartoffelsygdomme, der er ukendte i Fællesskabet;

der er tradition for tidlig dyrkning i Cuba af spisekartofler af læggekartofler leveret af medlemsstaterne; en del af den tidlige forsyning med spisekartofler i Fællesskabet er blevet sikret ved indførsel af sådanne kartofler fra Cuba;

ved beslutning 87/306/EØF (2), 88/223/EØF (3), 89/152/EØF (4), 91/593/EØF (5) og 93/36/EØF (6) gav Kommissionen bemyndigelse til at fastsætte undtagelser på særlige tekniske betingelser for spisekartofler med oprindelse i Cuba i høstårene 1987, 1988, 1989, 1990, 1991, 1992 og 1993;

der er aldrig bekræftet forekomst af sygdomme og skadegørere på prøver taget af indførsler i henhold til de nævnte beslutninger;

de forhold, der gør bemyndigelsen berettiget, gør sig stadig gældende;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

1. Medlemsstaterne bemyndiges til på de i stk. 2 fastsatte betingelser at fastsætte undtagelser fra artikel 4, stk. 1, i direktiv 77/93/EØF, for så vidt angår forbuddene i del A, punkt 12, i bilag III til nævnte direktiv for spisekartofler med oprindelse i Cuba.

2. Følgende særlige betingelser skal være opfyldt:

a) kartoflerne skal være spisekartofler

b) det skal enten være umodne kartofler, dvs. kartofler uden egentlig korkdannelse med løst påsiddende hud, eller de skal være behandlet, så deres spireevne er standset

c) de skal være dyrket i provinsen Pinar del Rio

d) de skal tilhøre sorter, for hvis vedkommende læggekartoflerne udelukkende er blevet indført til Cuba fra medlemsstaterne

e) de skal enten direkte hidrøre fra læggekartofler, der det foregående år officielt blev certificeret som »basislæggekartofler« eller »certificerede læggekartofler« i de medlemsstater, der har leveret til Cuba, eller direkte hidrøre fra sådanne læggekartofler, der blev officielt godkendt i året forud for det foregående år, hvis denne generation blev produceret i provinsen Pinar del Rio og opfyldte betingelserne for læggekartofler i henhold til de gældende regler i Cuba

f) de skal enten være dyrket på bedrifter, som ikke har dyrket kartofler af andre sorter end de i punkt d) anførte i de sidste fem år, eller, hvis der er tale om statsbrug, på arealer, der holdes adskilt fra andre arealer, hvor kartofler af andre sorter end de i punkt d) anførte er blevet dyrket i de sidste fem år

g) de skal være håndteret med maskiner, der kun benyttes til dette formål, eller som er blevet korrekt desinficeret, efter at de har været anvendt til andre formål

h) de må ikke have været anbragt på lagre, hvor kartofler af andre sorter end de i punkt d) anførte har været oplagret

i) de skal være fri for jord, dog med en tolerance på 0,5 vægtprocent, og fri for blade og andet planteaffald

j) de skal være emballeret

- i nye sække

- eller i beholdere, som er blevet tilstrækkeligt desinficeret

og hver sæk eller beholder skal være forsynet med en officiel etiket, hvorpå de i bilaget nævnte oplysninger er anført

k) på det officielle plantesundhedscertifikat, der kræves i henhold til artikel 12, stk. 1, punkt b), i direktiv 77/93/EØF, anføres:

- i rubrikken »Frigørelse for skadegørere og/eller desinfektionsbehandling« alle oplysninger vedrørende de mulige behandlinger som omhandlet i punkt b), anden valgmulighed, og/eller punkt j), andet led

- i rubrikken »Supplerende erklæring«:

i) sortens navn

ii) identifikationsnummer eller navn på den bedrift, hvor kartoflerne er dyrket, og dens beliggenhed

iii) en henvisning, som muliggør identifikation af det parti læggekartofler, der er anvendt i henhold til punkt e)

l) undersøgelserne i henhold til artikel 12 i direktiv 77/93/EØF skal foretages af de i nævnte direktiv omhandlede officielle ansvarlige organer bistået af de i nævnte direktivs artikel 19a omhandlede eksperter efter den deri fastsatte procedure

m) kartoflerne skal indføres via indgangssteder, der er udpeget af indførselsmedlemsstaten

n) forud for indførsel til en medlemsstat skal importøren give de officielle ansvarlige organer i den pågældende medlemsstat meddelelse om indførslen i tilstrækkeligt god tid forinden med angivelse af:

- materialetype

- mængde

- den oplyste importdato og indgangsstedet

- de i punkt o) omhandlede virksomheder.

Importøren skal underrettes officielt om betingelserne i punkt a) til p) forud for indførslen.

o) kartoflerne må kun pakkes og ompakkes i virksomheder, som er godkendt og registreret af de nævnte officielle ansvarlige organer

p) kartoflerne skal pakkes eller ompakkes i lukkede pakninger, der er klar til direkte levering til detailhandlerne eller de endelige forbrugere, og må ikke overstige den vægt, pakninger til dette formål normalt har i indførselsmedlemsstaten; maksimumsvægten er 25 kg; nummeret på de i punkt o) registrerede virksomheder skal stå på pakningen, og det skal tillige fremgå, at kartoflerne er af cubansk oprindelse

q) i indførselsmedlemsstaterne skal der udtages mindst to prøver på 200 knolde af hver sending kartofler på 50 tons eller en del deraf, der er indført i henhold til denne beslutning, til officiel undersøgelse for Pseudomonas solanacearum og, for så vidt angår clavibacter michiganensis ssp. sepedonicus, efter den fastsatte EF-metode til påvisning og diagnosticering af clavibacter michiganensis ssp. sepedonicus; hvis der foreligger mistanke, skal partierne holdes adskilt under officiel kontrol og må først afsættes eller anvendes, når det er fastslået, at der ikke er påvist tilstedeværelse af clavibacter michiganensis ssp. sepedonicus eller Pseudomonas solanacearum ved disse undersøgelser.

Artikel 2

Medlemsstaterne underretter de øvrige medlemsstater og Kommissionen om enhver brug af bemyndigelsen. De giver inden den 1. juli 1995 Kommissionen og de øvrige medlemsstater oplysning om, hvor store mængder der er blevet indført i henhold til denne beslutning, og forelægger en udførlig teknisk rapport om den officielle undersøgelse, der er blevet foretaget i henhold til artikel 1, stk. 2, punkt q). Der indsendes kopier af plantesundhedscertifikaterne til Kommissionen.

Artikel 3

1. Bemyndigelsen i artikel 1 gælder i perioden 1. marts til 30. april 1995.

2. Bemyndigelsen tilbagekaldes, hvis det konstateres, at betingelserne i artikel 1, stk. 2, har været utilstrækkelige til at forhindre indslæbning af skadegørere eller ikke er blevet overholdt.

Artikel 4

Denne beslutning er rettet til medlemsstaterne.

Udfærdiget i Bruxelles, den 6. marts 1995.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 153 af 13. 6. 1987, s. 41.

(3) EFT nr. L 100 af 19. 4. 1988, s. 44.

(4) EFT nr. L 59 af 2. 3. 1989, s. 29.

(5) EFT nr. L 316 af 16. 11. 1991, s. 47.

(6) EFT nr. L 16 af 25. 1. 1993, s. 40.

BILAG

Oplysninger på etiketten (jf. artikel 1, stk. 2, punkt j))

1. Navn på den myndighed, der udsteder etiketten.

2. Eksportorganisationens navn.

3. Angivelsen »Cuban potatoes for human consumption«.

4. Sort.

5. Provins, hvor kartoflerne er produceret.

6. Størrelse.

7. Deklareret nettovægt.

8. Angivelsen »In accordance with EC requirements 1995«.

9. Et påtrykt eller påstemplet mærke for Cubas plantebeskyttelsesmyndigheder.